किसी भी प्रकल्प या संस्था की सफलता उसके पीछे किसी व्यक्ति की साधना और दूरदृष्टि रहती है। ऐसे ही आधुनिक चाणक्य दिखते हैं डॉ. रामचंद्र भट्ट। अनेक भाषाओँ के ज्ञाता, राष्ट्रीय अंतराष्ट्रीय सम्मानप्राप्त डॉ. भट्ट जनसेवा ट्रस्ट द्वारा चलाये जा रहे शिक्षण संस्थाओं के प्रमुख हैं। कुछ समय पहले ही प्रशांत कुटीरम् में चल रहे स्वामी विवेकानन्द शिक्षण एवम् अनुसन्धान विश्वविद्यालय के उपकुलपति बनाये गए हैं। लेकिन विश्वविद्यालय में इनका कार्यालय किसी ऑफिस जैसा नहीं बल्कि कार्यालय से अधिक क्लास रूम ही अधिक लगता है। बात करने पर बोले कि आज कुलपति का काम अकादमिक (शैक्षिणक) से अधिक फाइल क्लेयर करना ही अधिक हो गया है। वास्तव में यह कार्य रजिस्ट्रार का होता है। उपकुलपति होने के बाद भी ये पढाने में ही अधिक समय लगाते हैं। साधारण सी कार में ये प्रतिदिन गुरुकुल से ही यहां आते हैं। और गुरुकुल में भी ये एक साधारण से कमरे में रहते हैं। सज्जनता और सादगी की इस मूर्ति को मिलकर मन में विचार आया कि हमारे शिक्षा जगत को पद से नहीं बल्कि अपने चरित्र और व्यवहार से प्रेरणा देने वाले महानुभाव कब बिभूषित करेंगे? आपकी प्रेरणा का स्रोत क्या है? यह पूछने पर बोले कि राष्ट्रीय स्वयंसेवक संघ का स्वयंसेवक हूँ। देश व् समाज की निश्वार्थ व् पूरे मन से सेवा की प्रेरणा संघ से ही मिली है।